《赋一曲亭送赵本初待制致仕归越》
明代·释宗泐

鉴湖一曲亭犹在，风物千年长不改。贺公去后赵公来，山水无情若相待。

当时季真得赐归，黄冠未必全忘机。争似今朝玉堂老，还乡仍著宫锦衣。

鉴湖水阔吞平野，酒船直到亭阶下。荷华晓日照尊罍，杨柳春风拂檐瓦。

寄言逸兴沧洲客，天与斯亭共行乐。醉倚阑干撼不醒，梦中细听钧天乐。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。